**Kontraktforhold**

I henhold til DS/EN ISO/IEC 17025:2017 pkt. 6.6 er det muligt at anvende eksterne leverandører.

Det er et krav jf. standarden pkt. 7.1.1.c, at kunden rådgives om de laboratorieaktiviteter, der skal udføres af eksterne leverandører, og at kunden godkender dette forhold (hvem den eksterne leverandør er). .

Med hensyn til dokumentation for godkendelse af eksterne leverandører vil kravet ikke overstige det krav, som i øvrigt gælder for dokumentation for indgåelse af aftale om prøvning jf. standarden pkt. 7.1.1.

**Rapportering**

DANAK har erfaret, at ydelser fra eksterne leverandører i akkrediterede prøvningsrapporter, kan andrage meget forskelligt omfang. Dette har på DANAK’s foranledning været drøftet i EA’s laboratoriekomité, og på basis deraf, har DANAK følgende opfattelse:

Et akkrediteret laboratorium kan kun udstede akkrediterede rapporter, hvis rapporterne indeholder mindst 1 parameter/resultat, udført under det pågældende akkrediteringsnummer.

Det skal, jf. standarden pkt. 7.8.2.1p, fremgå af rapporterne, hvilke resultater, der er modtaget fra eksterne leverandører samt jf. AB 3 pkt. 5.2 leverandørernes identitet, fx. med angivelse af akkrediteringsorgan og registreringsnummer, som ”DANAK TEST Reg. nr. XXX” evt. suppleret med laboratoriets firmanavn. Hvis prøvningen ikke er udført under akkreditering, skal dette markeres tydeligt.

Denne akkrediteringsmeddelelse gælder også såfremt leverandøren er en del af samme organisation som laboratoriet, men opretholder en separat akkreditering.

DANAK, den 30. november 2020

Sektionsleder

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kvalitetschef